**Fransklærerforeningens generalforsamling d. 18.11.2011 kl. 15-17.**

Sted: VUC Århus.

**Pkt 1.** Til dirigent valgtes Leon Aktor, til referent Ulla Naumann. Dirigenten konstaterede at Generalforsamlingen var lovligt indkaldt og gav ordet til formanden.

**Pkt. 2.** Bestyrelsens, herunder formandens beretning kan læses i Fransk Nyt nr. 261, men *Frank Østergaard* knyttede nogle mundtlige bemærkninger til den. Han roste rapporten ’Sprog er nøglen til verden’ fra juni måned, og som er emnet på en konference der afholdes af Undervisningsministeriet d. 14. december. Rapporten anbefaler engelsk fra 1. klasse og fransk og tysk fra 5. klasse (begge som tilbudsfag) og mulighed for flere og også andre sprog (således også fx arabisk) som 3. sprog, som valgfag. Det anbefales desuden at mindst 1 skole pr. kommune skal [tilbyde](http://www.fransklaererforeningen.dk/fusion/files/articles.php?article_id=37) fransk.

I regeringsgrundlaget fra oktober 2011 står der kun to linjer om sprog, men de er positive: man sigter på en folkeskolereform som tager højde for en globaliseret verden, derfor fx [udvidelse](http://www.fransklaererforeningen.dk/fusion/files/articles.php?article_id=37) af sprogundervisningen i op til 3 fremmedsprog.

Det må være alle sproglæreres pligt at holde regeringen fast på gennemførelsen af den plan.

Foreningen har knap 600 medlemmer, tallet er stabilt.

*Frank Østergaard* har undersøgt hvilke franskniveauer der udbydes på 117 gymnasier i stx (dem som har lectio). Resultat: 62% af skolerne har begynderfransk i 1.g, 60 % har fortsætterfransk i 1.g. Halvdelen af dem har også fortsætterfransk A. 8-10 gymnasier har alle 3 franskniveauer.

Vi må arbejde for at forbedre sprogenes stilling i samarbejde med de andre sproglærerforeninger, skrive indlæg og i fællesskab arbejde for afskaffelse af den fulde brugerbetaling på VUC for visse kursisttyper (hvilket kan beløbe sig til mange tusinde kroner).

Real (Réseau Européen des Associations des professeurs de Langues) er et internationalt netværk af sproglærerforeninger har hidtil været støttet økonomisk af EU, men skal nu selv skaffe midler. Dvs. de nationale foreninger må støtte.  Der er valgt en ny bestyrelse af gode folk. Frank var til REAL-møde i [Paris](http://www.fransklaererforeningen.dk/fusion/files/articles.php?article_id=37) i november herom.

*Ulla Pedersen* om kursusvirksomheden: der er ansøgt om bevilling til at udvikle to nye kurser om talentudvikling og mediebrug i praksis. Det sidste bliver et meget praksisorienteret kursus som[tidligere](http://www.fransklaererforeningen.dk/fusion/files/articles.php?article_id=37) kurser har vist at der er behov for. Kurserne i ny skriftlighed slutter i år, det sidste er 24. nov. i Århus. De har været godt besøgt, ca. 150 deltagere i alt.

*Jytte Mulbjerg* om handelsgymnasiet: Medlemmerne har været glade for at kunne deltage i gym-kurserne sammen med stx/hf-kolleger. Der har været holdt årsmøde som sædvanlig på Jørgensens Hotel i Horsens. Man kunne i år glæde sig over 3 nye medlemmer.

*Lisbeth Østergaard* om Fransk Nyt. Medlemmer til ny redaktion søges. De hidtidige redaktører (Lisbeth og Ulla N.) holder lidt endnu, men modtager meget gerne nye kolleger (’føl’). Vi aftalte at sende nogle af de overskydende eksemplarer af bladet til folkeskolefraktionen samt til Annette Gregersens linjefagshold på læreruddannelsen på Zahle (det eneste der har fransk i øjeblikket). Bladene kan sendes til Leon Aktor som vil videreekspedere.

*Annette Gregersen* fra seminariefraktionen havde meldt afbud pga arbejdspres og overdraget sin del af beretningen til *Frank*. Læreruddannelsen på Zahle er det eneste sted med [hold](http://www.fransklaererforeningen.dk/fusion/files/articles.php?article_id=37) i liniefaget fransk. Annettehar i år et hold med 22 linjefagsstuderende og et antal fjernstuderende hvilket er en pæn fremgang ift sidste år. Læs i øvrigt beretningen i Fransk Nyt nr. 261.

*Helle Boel Hindsgaul* om folkeskolen: gode skriftlige resultater. Første gang at tilbudsfagseleverne har været til skriftlig eksamen, det har hidtil kun været frivilligt for valgfagseleverne og for eleverne i 10. klasse. Opmuntrende! Der afholdes fransklærernes dag i samarbejde med Sproglærerforeningen d. 7. februar. Der er allerede en del tilmeldinger.

*Merete Bagger og Kathrine Norn Henriksen*, ansvarlige for samarbejdet med regionsrepræsentanterne. Der afholdes kursus og årsmøde for regionsrepræsentanterne i januar 2012. Et kursus/møde i november blev aflyst pga. for få tilmeldinger.

Forsamlingen godkendte herefter beretningen.

**Pkt. 3.** Fremlæggelse af regnskab. Regnskabet føres via foreningens kasserer af LMFK-sekretariatet og blev gennemgået af Frank som forklarede hvorfor minusser i regnskabet i virkeligheden var plusser. Regnskabet kan ses i Fransk Nyt 261 og viser et rigtig pænt overskud som blandt andet skyldes et stabilt medlemstal og den succesfulde kursusvirksomhed. Regnskabet blev godkendt.

**Pkt. 4.** Udkast til budget blev delt rundt og kommenteret af *Frank* som kaldte det mere en aktivitetsplan end et budget. Kontingentet foreslås uændret. Det blev fra forsamlingen påpeget at kontingent til FIPF burde stå for sig. Fraktionsbidragene skal fjernes, da de ikke længere er relevante. Forsamlingen opfordrede bestyrelsen til at diskutere hvorledes det pæne overskud kunne anvendes til gavn for medlemmerne. *Ulla Pedersen* nævnte at der allerede lå en beslutning om det, men den skulle konkretiseres og føres ud i livet. Vedtægterne bør gennemgås til næste generalforsamling med henblik på en revision. Med disse bemærkninger blev budgettet vedtaget.

**Pkt. 5.** Der var ingen indkomne forslag. Men forsamlingen stillede forslag om og vedtog at iværksætte en underskriftsindsamling mod fjernelsen af TV5 Monde fra Yousees kabel-TV-pakker (som allerede annonceret af Jens Peder Weibrecht i Politiken).

**Pkt. 6.** Valg af medlemmer til fællesbestyrelsen: De bestyrelsesmedlemmer der var på valg, genopstillede alle og blev genvalgt. I følge vedtægterne er valgperioden på 2 år, og genvalg kan finde sted. I ulige år vælges 3 bestyrelsesmedlemmer fra gymnasie/hf-fraktionen, 1 fra seminariefraktionen, l fra folkeskolefraktionen og 1 fra AVU-fraktionen.

Fra stx/hf genvalgtes Anne Jørgensen, Frank Østergaard og Lisbeth Østergaard. Fra læreruddannelsen var Annette Gregersen blev genvalgt, fra folkeskolen var Helle Boelt Hindsgaul blevet genvalgt. Fra AVU opstillede ingen.

**Pkt. 7.** Til revisorer genvalgtes Kirsten Kirkelund og Ole Pedersen.

**Pkt. 8.** Der blev rejst kritik af at der i Gymnasieskolen ikke længere anmeldes franske bøger. Kirsten Kirkelund tilbød sig som førsteanmelder, Ulla Naumann som andenanmelder. Lisbeth Østergaard meddeler det til Gymnasieskolens redaktion.

Referent                 Ulla Naumann